ג'ייסון סיגל

ג'ייסון ג'ורדן סיגל (באנגלית: Jason Jordan Segel; נולד ב-18 בינואר 1980) הוא שחקן קולנוע וטלוויזיה, קומיקאי, מוזיקאי, תסריטאי ומפיק אמריקאי ממוצא יהודי. התפרסם בזכות תפקידיו בסרטי הקומדיה "הדייט שתקע אותי", "קח את זה כמו גבר", "אני אוהב אותך, אחי", "מורה רעה" ו"עד החתונה זה יעבור"; ובשל תפקידו כמרשל אריקסון בקומדיית המצבים "איך פגשתי את אמא" של רשת CBS. סיגל נולד בלוס אנג'לס שבארצות הברית. למד בבית ספר עברי, חגג בר מצווה, והתחנך כיהודי בשל מוצא אביו, אולם למד גם במוסד חינוך אפיסקופלי. אימו נוצרייה. גובהו של סיגל הוא 1.93 מ' – נתון שעזר לו להיבחר לקבוצת הכדורסל של התיכון בו למד (שיחק כמחליף של ג'ייסון קולינס, לימים שחקן NBA). סיגל קיווה עוד בהיותו סטודנט להפוך לשחקן קולנוע מפורסם והופיע במספר מופעי תיאטרון מקומיים. החל להופיע בסרטים ב-1998 עם תפקידים קטנים בקומדיות "כבר לא יכול לחכות", "פאנק בסולט לייק סיטי!" ו"מת על הקמפוס". תפקידים אלו הקנו לסיגל תפקיד בסדרה הקומית "זרוקים ויורמים", בסדרה הופיע בקבוצת ה"פריקים" בדמותו של ניק אנדופוליס. בשנת 2005 זכה סיגל בתפקיד בקומדיית המצבים המצליחה "איך פגשתי את אמא", בסדרה הוא מגלם את מרשל אריקסן, בעלה של לילי אלדרין (אליסון הניגן), והחבר הטוב ביותר של הדמות הראשית, טד. מרשל הוא עורך דין שחלומו הוא להציל את הסביבה. את פריצתו המשמעותית כשחקן קולנוע עשה ב-2007 בקומדיה שוברת הקופות של ג'אד אפאטו "הדייט שתקע אותי", בסרט הופיע בדמותו המשנית של ג'ייסון לצידו של סת' רוגן. את תפקידו הראשי הראשון בקריירה קיבל בשנה שלאחר מכן בקומדיה הגסה "קח את זה כמו גבר" אותה גם כתב סיגל. בסרט גילם גבר אומלל בשם פיט ברטר שנזרק על ידי חברתו השחקנית שרה (קריסטן בל) בעודו בעירום מלא. עקב דאבונו העמוק מחליט פיט לנסוע לחופשה בהוואי שם הוא מתיידד עם צוות מלון מקומי ועם פקידת קבלה יפהפייה בשם רייצ'ל (מילה קוניס). סיגל הופיע בפעם השלישית ברציפות לצד כוכב קומדיות הלוזרים פול ראד ב-2009 ב"אני אוהב אותך אחי", סיגל הופיע כסידני פייף, חברו הקרוב ביותר של גיבור העלילה פיטר קאלבין. בשנת 2011 הופיע לצד השחקנית קמרון דיאז בתפקיד ראשי בסרט "מורה רעה" שם מגלם את המורה לספורט שמאוהב בקמרון דיאז ולבסוף זוכה בה. בשנת 2012 שיחק בקומדיה הרומנטית "עד החתונה זה יעבור" לצד אמילי בלאנט. בשנת 2014 כיכב שנית לצידה של קמרון דיאז בסרט הקומדיה "סקס טייפ". ב-2015 כיכב בדרמה הביוגרפית "סוף המסע" לצד ג'סי אייזנברג. ב-2017 כיכב בסרט המדע בדיוני "התגלית" של נטפליקס. בשנת 2020 כיכב בסדרת דרמה אנתולוגית אותה הוא גם יצר והפיק בפועל, "שדרים ממקום אחר" של רשת הטלוויזיה AMC. משנת 2022 סיגל מגלם את מאמן הכדורסל פול וסטהד בסדרת הדרמה "לייקרס: קבוצה מנצחת" ברשת HBO. משנת 2023 מככב ג'ייסון בסדרת הדרמה הקומית "התכווצות" של שירות הסטרימינג אפל TV פלוס, על תפקידו היה מועמד לפרס גלובוס הזהב לשחקן הטוב ביותר בסדרת קומדיה או סדרה מוזיקלית לפרס אמי לבידור בפריים טיים לשחקן ראשי בסדרת קומדיה. ג'ייסון היה בזוגיות עם השחקנית לינדה קרלדיני (עמיתתו ל"זרוקים ויורמים") משנת 2000 ועד שנת 2005. בשנים 2012-2013 הוא יצא עם השחקנית מישל ויליאמס. מדצמבר 2013 עד אפריל 2021, יצא סיגל עם הצלמת אלכסיס מיקסטר. מדיה וקבצים בנושא ג'ייסון סיגל בוויקישיתוף ג'ייסון סיגל, ברשת החברתית אקס (טוויטר) ג'ייסון סיגל, ברשת החברתית אינסטגרם ג'ייסון סיגל, במסד הנתונים הקולנועיים IMDb (באנגלית) ג'ייסון סיגל, באתר AllMovie (באנגלית) ג'ייסון סיגל, באתר Rotten Tomatoes (באנגלית) ג'ייסון סיגל, באתר Box Office Mojo (באנגלית) ג'ייסון סיגל, במסד הנתונים הקולנועיים KinoPoisk (ברוסית) ג'ייסון סיגל, באתר MusicBrainz (באנגלית) ג'ייסון סיגל, באתר Discogs (באנגלית) ג'ייסון סיגל, באתר Songkick (באנגלית) ג'ייסון סיגל, באתר Genius מערכת יחסים, אופנת סגל: ג'ייסון סגל בדרך להיות הגבר הרותח בהוליווד, באתר Xnet‏, 18 באפריל 2014 אמיר קמינר, ג'ייסון סיגל על הריחוק מהוליווד: "חשבתי הרבה על הרעיון של משבר קיומי", באתר ynet, 21 במאי 2020 אלקסיס סולוסקי, ניו יורק טיימס, ג'ייסון סיגל: "צברתי קצת הון רגשי. משהו כמו 'הוא בחור טוב, הוא לא מזיק בכוונה'", באתר הארץ, 9 בפברואר 2023 ג'ייסון סיגל באתר EthnicCelebs